Մագնիտսկու ակտ

**Մագնիտսկու ակտ**, որը պաշտոնապես հայտնի է որպես **Ռուսաստանի և Մոլդովայի [[Ջեքսոն-Վենիկի փոփոխություն|Ջեքսոն-Վանիկի փոփոխության]] չեղարկման և Սերգեյ Մագնիտսկու օրենքի գերակայության պատասխանատվության 2012 թվականի ակտ**, երկկուսակցական օրինագիծ, որն ընդունել է ԱՄՆ Կոնգրեսը և ստորագրել է նախագահ Բարաք Օբաման 2012 թվականի դեկտեմբերին` պատժելու ռուս պաշտոնյաներին, ովքեր պատասխանատու են 2009 թվականին Մոսկվայի բանտում ռուս հարկային փաստաբան, աուդիտոր Սերգեյ Մագնիտսկու մահվան համար, ինչպես նաև Ռուսաստանին մշտական նորմալ առևտրային հարաբերությունների կարգավիճակ տալու համար։

2016 թվականին Սենատում ընդունված **Մագնիտսկու Գլոբալ ակտը** ներառվել է 2017 թվականի ֆինանսական տարվա Պաշտպանության ազգային թույլտվության ակտում (NDAA 2017): Այն լիազորում է ԱՄՆ կառավարությանը պատժամիջոցներ կիրառել ամբողջ աշխարհում այն օտարերկրյա պետական պաշտոնյաների նկատմամբ, որոնք իրավախախտներ են, սառեցնել նրանց ակտիվները և արգելել նրանց մուտքն ԱՄՆ։

## Նախապատմություն
2009 թվականին ռուս հարկային իրավաբան Սերգեյ Մագնիտսկին մահացել է մոսկովյան բանտում՝ ռուս հարկային պաշտոնյաների մասնակցությամբ 230 միլիոն դոլար արժողությամբ խարդախությունը հետաքննելուց հետո։ Մագնիտսկուն ռուս պաշտոնյաները մեղադրել էին խարդախությունն ինքն իրագործելու մեջ և կալանավորել։ Բանտում գտնվելու ժամանակ Մագնիտսկու մոտ առաջացել էին լեղապարկի քարեր, պանկրեատիտ և քարաքոսային խոլեցիստիտ և ամիսներ շարունակ նրան չէին բուժել։ Գրեթե մեկ տարվա ազատազրկումից հետո նրան ծեծելով սպանել են կալանքի տակ գտնվելու ժամանակ։

Մագնիտսկու ընկեր Բիլ Բրաուդերը՝ ծագումով ամերիկացի հայտնի գործարար, ով Խորհրդային Միության փլուզումից հետո լայնորեն աշխատել է Ռուսաստանում, հրապարակել է դեպքը և լոբբինգ է արել ամերիկացի պաշտոնյաներին՝ ընդունելու օրենսդրություն, որը պատժամիջոցներ է սահմանում կոռուպցիայի մեջ ներգրավված ռուս անձանց նկատմամբ։ Բրաուդերը գործը ներկայացրել է սենատորներ Բենջամին Քարդինին և Ջոն Մաքքեյնին, որոնք հանդես են եկել օրենսդրական առաջարկով։

## Օրենքի ընդունում
[մինի|[Սերգեյ Մագնիտսկի]]

2012 թվականի հունիսին *[[ԱՄՆ Ներկայացուցիչների պալատ|Միացյալ Նահանգների Ներկայացուցիչների պալատի]] արտաքին հարաբերությունների հանձնաժողովը* Ներկայացուցիչների պալատին ներկայացրել է օրինագիծ`  «Սերգեյ Մագնիտսկու օրենքի գերակայության 2012 թվականի ակտ» (HR 4405) անվամբ։ Օրենքի հիմնական նպատակն էր պատժել ռուս պաշտոնյաներին, որոնք Սերգեյ Մագնիտսկու մահվան համար պատասխանատու էին համարվում՝ արգելելով նրանց մուտքը Միացյալ Նահանգներ և օգտվել ԱՄՆ բանկային համակարգից։

Օրենսդրությունը քննարկման է դրվել Սենատի հանձնաժողովի կողմից հաջորդ շաբաթ` սենատոր Բեն Քարդինի աջակցությամբ, որը մատնանշել է միջազգային հարաբերություններում աճող լարվածության ավելի լայն տրարածումը։

Հանրապետական ​​սենատոր Ջոն Մաքքեյնը օրինագծի քննարկման ժամանակ հայտարարել է, որ օրենքը «ոչ թե հակառուսական է, այլ ավելի շուտ ռուսամետ, քանի որ նպատակաուղղված է մարդու իրավունքները և օրենքի գերակայությունը հարգելուն», այսինքն՝ պաշտպանելու է այն արժեքները, որոնք, ըստ Մակքեյնի, արժևորում են ռուսները։

Ավելի ուշ Բրաուդերը գրել է, որ Մագնիտսկու օրենքն արագ երկկուսակցական աջակցություն է գտել, քանի որ Մագնիտսկու կողմից բացահայտված կոռուպցիան ակնհայտ էր, և «չկար ռուսամետ կտտանքների և սպանությունների լոբբի, որ դրան հակադրվեր»էջ 329։

Օբամայի վարչակազմը պայքարել է օրինագծի դեմ այնքան ժամանակ, մինչև Կոնգրեսն ազդարարել է, որ 2012 թվականի Ջեքսոն-Վենիկի օրինագիծը չեղյալ չի համարվի, մինչև չընդունվի Մագնիտսկու օրենքը։ 2012 թվականի նոյեմբերին Մագնիտսկու օրինագծի դրույթները կցվել են Ներկայացուցիչների պալատի օրինագծին (HR 6156), որը կարգավորում է մշտական առևտրային հարաբերությունները Ռուսաստանի (այսինքն՝ չեղյալ համարելով Ջեքսոն-Վանիկի փոփոխությունը) և Մոլդովայի հետ։ 2012 թվականի դեկտեմբերի 6-ին ԱՄՆ Սենատն ընդունել է օրենքի Ներկայացուցիչների պալատի տարբերակը՝ 92–4: Օրենքը ստորագրվել է նախագահ Բարաք Օբամայի կողմից 2012 թվականի դեկտեմբերի 14-ին։

## Ցուցակում ներառված անհատներ
Մագնիտսկու գործում մեղավորների նախնական ցուցակը պարունակել է Ռուսաստանի ներքին գործերի նախարարության, Անվտանգության դաշնային ծառայության, Դաշնային հարկային ծառայության, Արբիտրաժային դատարանի, Գլխավոր դատախազության և Քրեակատարողական ծառայության պաշտոնյաների 60 անուն, ինչպես նաև յուրաքանչյուրի դերի համառոտ նկարագրությունը մեղադրանքով։ Հետագայում, երբ Քարդինի և այլոց նախաձեռնությունների հիման վրա տարբեր երկրներում ընդունվեցին տարբեր կանոնակարգեր, դրանցում մարդկանց թիվը երբեմն տարբերվում էր սկզբնական ցուցակից։

2013 թվականի ապրիլի 12-ին Օբամայի վարչակազմը հրապարակել է 18 անձանց ցուցակը, որոնց վրա տարածվել է օրենքը.

## 2017 թվականի հունվարի սև ցուցակ
2017 թվականի հունվարի 9-ին, *Մագնիտսկու օրենքի* համաձայն, Միացյալ Նահանգների գանձապետարանի Օտարերկրյա ակտիվների վերահսկման գրասենյակը թարմացրել է իր ԱՄՆ արգելափակած քաղաքացիների ցուցակը և ընդգրկել Ալեքսանդր Ի. Բաստրիկինին, Անդրեյ Կ. Լուգովոյին, Դմիտրի Վ. Կովտունին, Ստանիսլավ Գորդիևսկուն և Գենադի Պլակսինին, որով սառեցվել է ամերիկյան ֆինանսական հաստատությունների կողմից տնօրինվող նրանց ցանկացած ակտիվ կամ այդ հաստատությունների հետ գործարքներ և արգելվել է նրանց մեկնելը Միացյալ Նահանգներ։

## Ռուսաստանի կառավարության պայքարն ընդդեմ ակտի
Կոնգրեսում Մագնիտսկու ակտի հաստատումից հետո ՌԴ ԱԳ նախարար Սերգեյ Լավրովը հայտարարել է, որ օրենքի ընդունման պատասխանը կլինի սիմետրիկ. կարգելվեն այն ԱՄՆ քաղաքացիների մուտքը ՌԴ տարածք, որոնց ռուսական կողմը մեղավոր է համարում մարդու իրավունքների խախտման մեջ։ Ինչպես հայտնում են «Կոմերսանտ»-ի լրագրողները՝ հղում անելով ՌԴ կառավարությունում իր աղբյուրին, պատժամիջոցները նման կլինեն ԱՄՆ-ի պատժամիջոցներին. Եթե ​​հետո ինչ-որ մեկին ավելացնեն, մենք էլ կավելացնենք։ Նրանք կհրապարակեն իրենց անուններն ու եկամուտները, մենք էլ կհրապարակենք»։

Ի պատասխան Մագնիտսկու ակտի ընդունման՝ Ռուսաստանի կառավարությունը Դիմա Յակովլևի օրենքով մերժել է ամերիկացիներին ռուս երեխաների որդեգրումը, հրապարակել ամերիկացի պաշտոնյաների սեփական ցուցակը, որոնց արգելվում էր մուտք գործել Ռուսաստան և հետմահու դատապարտել Մագնիտսկուն որպես մեղավոր։ Բացի այդ, Ռուսաստանի կառավարությունը լոբբինգ է իրականացրել ընդդեմ օրենքի` հանրային կապերի ընկերության միջոցով, որը գլխավորում էր հանրապետական, քաղաքական տեխնոլոգ Քենեթ Դյուբերշտեյնը։ Ավելի ուշ ռուս իրավաբան Նատալյա Վեսելնիցկայան վարձվել է ԱՄՆ-ում Մագնիտսկու օրենքի դեմ լոբբինգ անելու համար։ Նա հանդիպում է կազմակերպել ապագա նախագահ Դոնալդ Թրամփի որդու՝ Դոնալդ Թրամփ կրտսերի հետ, իբր թե այդ հարցը քննարկելու համար։

### ԱՄՆ-ում ռուս երեխաների որդեգրման արգելք
2012 թվականի դեկտեմբերի 19-ին Պետդուման 400 «կողմ» և 4 «դեմ» քվեարկությամբ արգելել է ռուս երեխաների միջազգային որդեգրումը Միացյալ Նահանգներ։ Օրինագիծը ոչ պաշտոնապես անվանվել է ի պատիվ Դմիտրի Յակովլևի (որդեգրումից հետո` Չեյզ Հարիսոն), ռուս մանկահասակ երեխայի, ով մահացել է ջերմային կաթվածից 2008 թվականին, երբ նրան որդեգրած ամերիկացի հայրը մոռացել էր, որ երեխան իր ամենագնացի հետևի նստարանին է։ Հաջորդ տարի՝ 2013 թվականին, առաջարկվել է երկու լրացուցիչ օրենք. մեկը՝ թույլ չտալ ԱՄՆ քաղաքացիներին աշխատել Ռուսաստանում քաղաքական հասարակական կազմակերպությունների հետ, իսկ երկրորդ օրենքը, որն ի վերջո չեղարկվել է, արգելում էր ցանկացած օտարերկրացու ելույթ ունենալ Ռուսաստանի պետական հեռուստատեսությամբ, եթե նրա ելույթը կարող է վարկաբեկել պետությանը։

### ԱՄՆ որոշ պաշտոնյաների Ռուսաստան մուտքի արգելք
2013 թվականի ապրիլի 13-ին Ռուսաստանը հրապարակել է ցուցակ, որն արգելում էր 18 ամերիկացիների մուտքը Ռուսաստան մարդու իրավունքների ենթադրյալ խախտումների համար՝ ի պատասխան Մագնիտսկու ցուցակի։ Ռուս օրենսդիրները նաև արգելել են ԱՄՆ մի քանի պաշտոնյաների, ովքեր ներգրավված են եղել Ռուսաստանի քաղաքացու` «Զինագործ Բարոն» կոչված զենքի մաքսանենգ Վիկտոր Բուտի և թմրանյութերի մաքսանենգ Կոնստանտին Յարոշենկոյի նկատմամբ քրեական հետապնդման և դատավարության մեջ, վերջինս դեռ բանտում է ԱՄՆ-ում։

### Արձագանք
Ռուսական օրինագիծը, որը հայտնի է որպես «Դիմա Յակովլևի օրենք», քննադատվել է մի շարք պաշտոնյաների, լրագրողների և Ռուսաստանի քաղաքացիների կողմից։ Օրենքի հակառակորդների շրջանում այն ​​ստացել է «սրիկաների օրենք» ոչ պաշտոնական մականունը։

## Մագնիտսկու ակտի ընդունելություն
Ավստրալացի արտագաղթած իրավաբան Ջեֆրի Ռոբերթսոնը, ով ներկայացրել է Մագնիտսկու քարոզարշավի մասնակիցներից մի քանիսին, օրենքը համարել է «մարդու իրավունքների ոլորտում ամենակարևոր նոր զարգացումներից մեկը»։ Նա հավելել է, որ այն ապահովում է « հասնել օսվենցիմի գնացքների մեքենավարներին, ապարատչիկներին, մարդկանց, ովքեր ոչ մեծ գումար են վաստակում մարդու իրավունքների ոտնահարումից և, սովորաբար, տեսադաշտից դուրս են մնում»։

2018 թվականին Բրիտանիայի խորհրդարանն այսպես կոչված «Մագնիտսկու բարեփոխում» է ընդունել *Պատժամիջոցների և ընդդեմ [[Փողերի լվացում|փողերի լվացման]] ակտով`* կառավարությանը իրավունք տալով պատժամիջոցներ կիրառել այն մարդկանց նկատմամբ, ովքեր թույլ են տալիս մարդու իրավունքների կոպիտ խախտումներ։

ՌԴ կառավարությունը բացասաբար է գնահատել Մագնիտսկու օրենքի ընդունումը՝ ասելով, որ դա կհանգեցնի համագործակցության վատթարացման։ Ռուսաստանի Դաշնության կառավարության նախագահ Դմիտրի Մեդվեդևը խոստացել է պատասխան միջոցներ ձեռնարկել՝ «ինչպես սիմետրիկ, այնպես էլ` ասիմետրիկ»։ Պետդումայի պատգամավոր Եվգենի Ֆեդորովը պնդել է, որ Մագնիտսկու օրինագծի իրական նպատակը խոշոր բիզնեսի և կառավարության առանցքային դեմքերի շահարկումն էր՝ նպատակ ունենալով Ռուսաստանի Դաշնությունում ամերիկամետ քաղաքականություն վարել։

Պուտինամետ «Համաշխարհային սոցիալիստական վեբ կայքից» *(WSWS)* Բիլ Վան Օկենը դատապարտել է Միացյալ Նահանգներին մարդու իրավունքները վկայակոչելու համար՝ որպես ռեալ-քաղաքականության ծածկույթ Մագնիտսկու ակտում, հայտարարելով, որ Վաշինգտոնի պաշտոնյաները աջակցել են «շատ ավելի մեծ հանցագործությունների, [օրինակ] երբ Բորիս Ելցինը 1993 թվականին հրամայեց ռմբակոծել Ռուսաստանի Սպիտակ տունը՝ երկրի խորհրդարանի նստավայրը, սպանելով 62 մարդ»։

2016 թվականի *«Մագնիտսկու ակտը կուլիսների ետևում»*  վիճահարույց ռուսական վավերագրական ֆիլմը ներկայացնում է Մագնիտսկու կեղծված տեսակետը՝ պնդելով, որ «Մագնիտսկուն ծեծի չեն ենթարկել ոստիկանական կալանքի տակ գտնվելու ընթացքում, և որ Ռուսաստանի իշխանություններին տված իր ցուցմունքներում նա որևէ անհատի վերաբերյալ որևէ կոնկրետ մեղադրանք չի ներկայացրել»։ Այս վիճահարույց փաստագրական ֆիլմի մասին իր ակնարկում The Guardian-ը ներկայացրել է ֆիլմի հանդեպ թերահավատների տեսակետները, ինչպիսններից է Եվրախորհրդարանի լիտվացի պատգամավոր Պետրաս Աուշտրևիչյուսը, ով նաև ծառայում է Արտաքին հարաբերությունների հանձնաժողովում, որի կարծիքով ֆիլմի հետապնդած մի քանի նպատակներից մեկն է` մեղմել արևմուտքի անվստահությունն իր քաղաքականության գծի նկատմամբ և ապահովել Եվրամիության պատժամիջոցների վերանայում Ռուսաստանի դեմ այդ տարվա վերջին։

2017 թվականի հուլիսին CNN հեռուստաալիքի *Fareed Zakaria GPS* հանրային իրադարձությունների շուոյին տված հարցազրույցում Բիլ Բրաուդերը շոշափել է Մագնիտսկու օրենքը և այնպիսի թեմաներ ինչպես են` թե այն ինչպես է ուղղակիորեն սպառնում Պուտինին, ավելի քան 10,000 ռուսներին Ռուսաստանի կառավարության կողմից մարդու իրավունքների ոտնահարման համար տված գումարները, 2016 թվականի հունիսին Թրամփի նախընտրական քարոզարշավին ընդառաջ Ռուսաստանի հետ հանդիպումը և ռուսական փողերի ուժն ու ազդեցությունն այն ժամանակվա Վաշինգտոնումի վրա։

Ռուսաստանի լիբերալ այլախոհներ Վլադիմիր Վ. Կարա-Մուրզան և Բորիս Նեմցովը երկուսն էլ հավանություն են տվել ակտին՝ այն անվանելով «ռուսամետ»։

### 2017 թվական
Նախագահ Դոնալդ Թրամփը 2017 թվականի ապրիլի 21-ին հուշագիր է ներկայացրել Կոնգրեսին ակտի կատարման վերաբերյալ։

2017 թվականի մայիսին ԱՄՆ իշխանությունները ավարտել են ընդդեմ Prevezon Holding ընկերության գործը, որը Ռուսաստանից խարդախությամբ էքսֆիլտրացված փողերի լվացման գործերից մեկն էր, որը հայտնաբերել էր Սերգեյ Մագնիտսկին։ Կարգավորումը կարճել է գործը, և անշարժ գույքի ընկերությունը համաձայնել է վճարել 5,8 միլիոն դոլար տուգանք։ Նաև 2017 թվականի մայիսին հետաքննություն է սկսվել այն 6,6 միլիոն ֆունտ ստեռլինգի մասին, որը ենթադրաբար փոխանցվել է խարդախության սխեմայով Մեծ Բրիտանիայի բանկային ընկերությանը։

2017 թվականի սեպտեմբերի 8-ին Նախագահ Թրամփը հուշագրով այս ակտով նախատեսված ֆինանսական պատժամիջոցները փոխելու լիազորություն է փոխանցել ԱՄՆ Գանձապետարանի քարտուղարին, իսկ վիզաների հարցը՝ պետքարտուղարին։

## Մագնիտսկու գլոբալ ակտ
2016 թվականին Կոնգրեսը ընդունել է «Մագնիտսկու մարդու իրավունքների պատասխանատվության գլոբալ ակտ» (*Global Magnitsky Human Rights Accountability Act*)*,* որը թույլ է տալիս ԱՄՆ կառավարությանը պատժել օտարերկրյա պետական պաշտոնյաներին, ովքեր ներգրավված են մարդու իրավունքների խախտումների մեջ աշխարհի ցանկացած կետում։

Ի սկզբանե **Մագնիտսկու գլոբալ ակտը** որպես առանձին օրենսդրություն ներկայացրել է սենատոր Բենջամին Քարդինը (D-MD) Սենատում, ապա Նյու Ջերսիի ներկայացուցիչ Քրիս Սմիթը (R-NJ) Ներկայացուցիչների պալատում,  ի վերջո, այն ներառվել է  2017 ֆինանսական տարվա (NDAA FY 2017) Պաշտպանության ազգային թույլտվության ակտում (NDAA FY 2017) որպես Բաժին XII, Ենթաբաժին F ( 1261-ից մինչև 1265-րդ բաժինները), որն օրենք էր դարձել 2016 թվականի դեկտեմբերի 23-ին։

### Իրավական դաշտ
Գլոբալ Մագնիտսկու պատժամիջոցների իրավական դաշտը բաղկացած է հետևյալ գործադիր հրամանից, բազմաթիվ հանրային օրենքներից (կանոնադրություններից) և կանոնակարգերից.

* **Գործադիր հրաման**
** Գործադիր հրաման 13818
* **Կանոնադրություններ**
** Մագնիտսկու մարդու իրավունքների պատասխանատվության գլոբալ ակտ, 22 USC§§ 2656 նշում
** Միջազգային արտակարգ տնտեսական լիազորությունների ակտ (IEEPA), 50 USC§§ 1701-1706
* **Դաշնային կանոնակարգերի օրենսգիրք**
** Մագնիտսկու գլոբալ պատժամիջոցների կանոնակարգերը, 31 CFR Part 583

## 13818 EO - գործադիր հրամանի միջոցով կիրառված պատժամիջոցներ
2017 թվականի դեկտեմբերի 21-ից ուժի մեջ է մտնում ԱՄՆ նախագահ Դոնալդ Թրամփի 13818 EO (Գործադիր հրամանը), որը հանդիսանում է «Մագնիտսկու մարդու իրավունքների պատասխանատվության գլոբալ ակտի» առաջին կիրարկումը, որի համաձայն ԱՄՆ կառավարությունը պատժամիջոցներ է սահմանել 13 անձանց նկատմամբ, որոնք նկարագրված են որպես «մարդու իրավունքները ոտնահարողներ, կլեպտոկրատներ և կոռումպացված դերակատարներ»։

Որոշումը հրապարակել է ԱՄՆ ֆինանսների նախարար Սթիվեն Մնուչինը։ Նախագահ Թրամփն հայտարարել է, որ «ազգային արտակարգ դրություն է հայտարարում՝ կապված մարդու իրավունքների լուրջ խախտումների և կոռուպցիայի հետ ամբողջ աշխարհում»։ Պատժամիջոցների ենթարկված անձանց թվում էին Յահյա Ջամմեն ՝ Գամբիայի նախկին նախագահն ու Ռոբերտո Խոսե Ռիվաս Ռեյեսը՝ Նիկարագուայի Բարձրագույն ընտրական խորհրդի նախագահ։ Լրացուցիչ 39 փոխկապակցված ընկերություններ և ֆիզիկական անձինք նույնպես ենթարկվել են պատժամիջոցների Գանձապետարանի Օտարերկրյա ակտիվների վերահսկողության գրասենյակի (OFAC) կողմից։

### Դեն Գերտլեր
Ըստ *[[The Economist|The Economist-ի]]* ՝ Դեն Գերտլերը՝ «իսրայելցի հանքարդյունաբերության միլիարդատերը և Ջոզեֆ Կաբիլայի երկարամյա մտերիմ ընկերը, ով տասնամյակներ շարունակ եղել է Կոնգոյի Դեմոկրատական Հանրապետության (ԿԴՀ) նախագահը, նույնպես ներառվել է Նախագահ Թրամփի EO հավելվածում և տեղադրվել է OFAC ֆինանսական պատժամիջոցների ցուցակում։ Գերտլերի բոլոր ակտիվները, որոնք գտնվում էին ԱՄՆ իրավասության տակ, արգելափակվել են։ Ըստ *The Economist-ի* 2018 թվականի փետրվարի հոդվածի, պատժամիջոցների հայտարարության մեջ ասվում է, որ Գերթլերը «իր կարողությունը կուտակել է հարյուր միլիոնավոր դոլարների անթափանց և կոռումպացված հանքարդյունաբերության և նավթի գործարքների միջոցով» ԿԺԴՀ-ում։ Գործադիր հրամանում ներառվել են նաև Գերտլերի հետ «փոխկապակցված» նշանակված կազմակերպությունները։

2019 թվականի նոյեմբերի 28-ին *The Economist-* ում հրապարակված հոդվածում զեկուցվել է, որ նախագահ Թրամփի որոշումը՝ պատժամիջոցներ կիրառել Գերտլերի նկատմամբ, ով Կոնգոյի այն ժամանակվա նախագահ Ջոզեֆ Կաբիլայի մտերիմ ընկերն է, «ցնցում է Կոնգոյում գործող շատ ընկերությունների համար»։ Ըստ Թոմ Պերիելլոյին, ով այն ժամանակ Բարաք Օբամայի օրոք ԱՄՆ-ի բանագնացն էր Աֆրիկայի Մեծ լճերում, պատժամիջոցները «հավանաբար օգնել են պարոն Կաբիլային կայացնել իր վերջնական որոշումը՝ հրաժարվել մեկ տարի անց կայացած ընտրություններին»` Կոնգոյի Դեմոկրատական ​​Հանրապետության 2018 թվականի դեկտեմբերին ընդհանուր ընտրություններին մասնակցելուց։

### 2018 թվական
2018 թվականի հունիսին Դոմինիկյան Հանրապետության Սենատի անդամ Ֆելիքս Բաուտիստան և նրան պատկանող կամ վերահսկվող հինգ ընկերությունները պատժամիջոցների են ենթարկվել ԱՄՆ ֆինանսների նախարարության կողմից  Մագնիտսկու Գլոբալ ակտի համաձայն՝ զգալի կոռուպցիայի մեջ ներգրավված լինելու պատճառով։ Հաղորդվում է, որ Բաուտիստան կաշառակերությամբ է զբաղվել՝ կապված սենատորի իր պաշտոնի հետ, և ենթադրվում է, որ նա ներգրավված է եղել կոռուպցիայի մեջ Հաիթիում, որտեղ նա օգտագործել է իր կապերը հանրային աշխատանքների պայմանագրեր ձեռք բերելու համար՝ օգնելով վերականգնել Հաիթին մի քանի բնական աղետներից հետո, այդ թվում՝ մեկ դեպք, երբ իր Չավարտված աշխատանքների համար ընկերությանը վճարվել է ավելի քան 10 մլն դոլար։

2018 թվականի հուլիսին երեք Նիկարագուացիներ ավելացվել են OFAC-ի պատժամիջոցների ցուցակում։ Նիկարագուայի ազգային ոստիկանության հանձնակատար Ֆրանցիսկո Խավիեր Դիաս Մադրիզը (Դիաս) և Մանագուայի քաղաքապետարանի քարտուղար Ֆիդել Անտոնիո Մորենո Բրիոնեսը (Մորենո) պատժվել են Նիկարագուայում մարդու իրավունքների լուրջ ոտնահարման մեջ ներգրավված կազմակերպությունների կամ կազմակերպությունների ղեկավարների համար պատասխանատվության ենթարկելու համար։ Բացի այդ, OFAC-ը նշանակել է Խոսե Ֆրանցիսկո Լոպես Սենտենոյին (Լոպես), ALBA de Nicaragua-ի փոխնախագահին (ALBANISA) և Petronic-ի նախագահին՝ կոռուպցիոն գործունեության մեջ ներգրավվելու համար։

2018 թվականի օգոստոսին ֆինանսների նախարարությունը պատժամիջոցներ է կիրառել Թուրքիայի կառավարության բարձրաստիճան պաշտոնյաների՝ Թուրքիայի արդարադատության նախարար Աբդուլհամիտ Գյուլի և ներքին գործերի նախարար Սուլեյման Սոյլուի նկատմամբ, ովքեր ներգրավված են եղել ամերիկացի հովիվ Էնդրյու Բրանսոնի կալանավորման մեջ։ Նախագահ Բարաք Օբամայի օրոք ահաբեկչության ֆինանսավորման հարցերով պետքարտուղարի նախկին օգնական Դենիել Գլեյզերն ասել է. «Անշուշտ, առաջին անգամն է, որ կարող եմ մտածել» ՆԱՏՕ-ի դաշնակցի նկատմամբ ԱՄՆ-ի պատժամիջոցների մասին։ «Ես, անշուշտ, մարդու իրավունքների խախտում եմ համարում ինչ-որ մեկին ապօրինաբար կալանավորելը, ուստի կարծում եմ, որ դա տեղավորվում է Մագնիտսկու Գլոբալ ակտի շրջանակում»։

2018 թվականի նոյեմբերին ֆինանսների նախարարությունը հայտարարել է Մագնիտսկու Գլոբալ ակտի պատժամիջոցների սահմանման մասին Սաուդյան Արաբիայի 17 պաշտոնյաների դեմ, ովքեր «թիրախավորել և դաժանորեն սպանել են» սաուդացի այլախոհ լրագրող Ջամալ Խաշոգջիին, ով ապրում և աշխատում էր Միացյալ Նահանգներում։

### 2020 թվական
2020 թվականի հուլիսի 9-ին ԱՄՆ ֆինանսների նախարարության Օտարերկրյա ակտիվների վերահսկման գրասենյակը (OFAC) պատժամիջոցներ է կիրառել Չինաստանի պետական կազմակերպության (Սինցզյան Հանրային անվտանգության բյուրո) և չորս ներկա կամ նախկին պետական պաշտոնյաներ Սինցզյան-Ույղուրական ինքնավար մարզում (XUAR) էթնիկ փոքրամասնությունների նկատմամբ իրավունքների լուրջ խախտումների համար։ Պատժամիջոցները սահմանվել են մարդու իրավունքների լուրջ խախտումների հիման վրա, որոնք, ըստ տեղեկությունների, ներառում էին զանգվածային կամայական կալանավորում և ծանր ֆիզիկական բռնություն, ի թիվս այլ լուրջ չարաշահումների, որոնք ուղղված են ույղուրների (Սինցզյան բնիկ թյուրքմահմեդական բնակչությանը) և տարածաշրջանի այլ էթնիկ փոքրամասնությունների դեմ։

2020 թվականի հուլիսի 31-ին OFAC-ը լրացուցիչ պատժամիջոցներ է կիրառել Սինցզյան արտադրական և շինարարական կորպուսի (XPCC)  նախկին քաղաքական կոմիսար Սուն Ցզինլոնգին և XPCC-ի կուսակցության քարտուղարի տեղակալ և հրամանատար Պենգ Ջիարուիին` XUAR-ում էթնիկ փոքրամասնությունների դեմ մարդու իրավունքների նմանատիպ խախտումների հետ կապ ունենալու համար։

XPCC-ը Չինաստանի Կոմունիստական կուսակցության (CCP) ենթակայության XUAR-ի ռազմականացված կազմակերպություն է, որը ստեղծվել է տարածաշրջանում ներքին վերահսկողությունն ուժեղացնելու համար։ XPCC-ն օգտագործվել է XUAR CCP քարտուղար Չեն Քուանգուի կողմից, ով ենթարկվել էր նմանատիպ պատժամիջոցների 2020 թվականի հուլիսի 9-ին՝ ույղուրներին և այլ էթնիկ փոքրամասնությունների խմբերին ուղղված հսկողության, կալանավորման և ինդոկտրինացիայի համապարփակ ծրագիր իրականացնելու համար։ Պատժամիջոցը, ընդհանուր առմամբ, արգելում է ԱՄՆ-ի անձանց կողմից կամ Միացյալ Նահանգների ներսում իրականացվող բոլոր գործարքները, որոնք վերաբերում են պատժամիջոցի ենթարկված կազմակերպությունների գույքին կամ շահերին։ Պատժամիջոցները թվարկված են OFAC-ի կողմից որպես «շարունակական ջանքեր՝ կանխելու մարդու իրավունքների խախտումները Սինցզյան շրջանում»։

### 2021 թվական
Էրիթրեայի պաշտպանության ուժերի (EDF) շտաբի պետ Ֆիլիպոս Վոլդեյոհաննեսը պատժամիջոց է ստացել 2021 թվականի օգոստոսի 23-ին Մագնիտսկու օրենքի համաձայն՝ որպես EDF ղեկավար իր հրամանատարական պատասխանատվության համար, որը ներգրավված է եղել 2020 թվականի նոյեմբերի 4-ին բռնկված Տիգրայան պատերազմում պատերազմական հանցագործությունների և սեռական բռնության մեջ։

Պարագվայում Քասեմ Մոհամադ Հիջազին, Խալիլ Ահմադ Հիջազին և Լիզ Պաոլա Դոլդանը` Բրազիլիայի, Պարագվայի և Արգենտինայի եռսահմանային տարածքում գործող դիսպետչերները, որոնց փողերի լվացման գործողությունը գնահատվում էր հարյուրավոր միլիոնավոր դոլարներ, նույնպես պատժվել են այս ակտով։

### 13936 EO - գործադիր հրամանի միջոցով կիրառված պատժամիջոցներ
2020 թվականի օգոստոսի 7-ին ԱՄՆ ֆինանսների նախարարությունը պատժամիջոցներ է կիրառել 11 անձի նկատմամբ «Հոնկոնգի ինքնավարությունը խաթարելու և Հոնկոնգի քաղաքացիների խոսքի կամ հավաքների ազատությունը սահմանափակելու համար»։

Այս պատժամիջոցները ընդունվել են 13936 EO գործադիր հրամանի համաձայն, որը արձակվել է 2020 թվականի հուլիսի 14-ին նախագահ Թրամփի կողմից՝ ազգային արտակարգ դրություն հայտարարելու համար՝ կապված Հոնկոնգում իրավիճակի հետ, որտեղ Չինաստանի գործողությունները «հիմնականում խաթարում են Հոնկոնգի ինքնավարությունը և ժողովրդավարական գործընթացները»։

## Պատժամիջոցների կիրառման կոչեր
2017 թվականի սեպտեմբերին մի խումբ հասարակական կազմակերպություններ և հակակոռուպցիոն կազմակերպություններ բացահայտել են 15 միջազգային դեպքեր, որտեղ կատարվել են ենթադրյալ հանցագործություններ։ Պատժամիջոցների համար առաջադրվել են անհատներ երկրներից, այդ թվում՝ Ադրբեջանից, Բահրեյնից, Չինաստանից, Կոնգոյի Դեմոկրատական Հանրապետությունից, Եգիպտոսից, Եթովպիայից, Լիբերիայից, Մեքսիկայից, Պանամայից, Ռուսաստանից, Սաուդյան Արաբիայից, Տաջիկստանից, Ուկրաինայից, Ուզբեկստանից և Վիետնամից։

2017 թվականի դեկտեմբերին Բահրեյնում «Ամերիկացիները հանուն ժողովրդավարության և մարդու իրավունքների» շրջանակներում  հայտարարվել է.

2018 թվականի օգոստոսին սենատոր Մարկո Ռուբիոն և Կոնգրեսի 16 այլ անդամներից բաղկացած երկկուսակցական խումբը կոչ է արել Միացյալ Նահանգներին պատժամիջոցներ սահմանել *Մագնիտսկու գլոբալ ակտի* համաձայն՝ Սինցզյանի վերադաստիարակչական ճամբարներում ույղուր փոքրամասնության դեմ մարդու իրավունքների խախտումների համար պատասխանատու չինացի պաշտոնյաների դեմ։ 2019 թվականի դեկտեմբերին Ներկայացուցիչների պալատում ընդունվել է *Ույղուրական մարդու իրավունքների քաղաքականության ակտ*, որը պահանջում է պատժամիջոցներ սահմանել *Գլոբալ Մագնիտսկու ակտի* համաձայն։ Չինաստանի վերաբերյալ Կոնգրեսի գործադիր հանձնաժողովի 2019 թվականի տարեկան զեկույցը կոչ է արել Կոնգրեսին դիտարկել պատժամիջոցները չինացի պաշտոնյաների դեմ՝ համաձայն Մագնիտսկու գլոբալ ակտի՝ մարդկության դեմ հանցագործությունների համար։

2020 թվականի ապրիլի 7-ին Կոնգրեսի Նյու Ջերսիի ներկայացուցիչ Քրիս Սմիթը կոչ է արել պետքարտուղար Մայք Պոմպեոյին ստեղծել աշխատանքային խումբ՝ «նույնականացնելու և հետաքննելու» բժիշկներին և լրագրողներին իբր լռեցնելու գործում իրենց դերի համար, ովքեր բարձրաձայնել են COVID-19 համաճարակի վերաբերյալ Չինաստանի արձագանքի մասին։ Ավելին, Սմիթը ԱՄՆ-ին առաջարկել է Մագնիտսկու գլոբալ օրենքը կիրառել  չինացի կոնկրետ պաշտոնյաների նկատմամբ, որոնք զբաղվել են տեղեկացնողներին հետապնդելով, ընդ որում, առանց ամբողջ երկիրը պատժելու։

2021 թվականի դեկտեմբերի 15-ին Միացյալ Նահանգների 18 սենատորներ ստորագրեցին նամակ ԱՄՆ պետքարտուղար Էնթոնի Բլինքենին և ԱՄՆ ֆինանսների նախարար Ջանեթ Յելենին՝ խնդրելով պատժամիջոցներ կիրառել NSO Group (նշանակում է Նիվ, Սհալև և Օմրի, ընկերության հիմնադիրների անունները) իսրայելական ընկերության նկատմամբ Մագնիտսկու օրենքի համաձայն՝ այն հակասությունների պատճառով, որունք առաջացել են սմարթֆոնները լրտեսող Pegasus ծրագրի արտադրանքի վերաբերյալ։

## Նմանատիպ օրենքներ այլ երկրներում
Մագնիտսկու ակտի նման օրենքներ են ընդունվել նաև այլ երկրներում.

2016 թվականի դեկտեմբերի 6-ին Էստոնիայում

2017 թվականի փետրվարի 21-ին Մեծ Բրիտանիայում. 2020 թվականին Միացյալ Թագավորությունը սկսել է նմանատիպ օրենք կիրառել

2017 թվականի հոկտեմբերի 18-ին Կանադայում

2017 թվականի հոկտեմբերի 25-ին Լիտվայում. անձանց ցուցակը հրապարակվել է 2018 թվականի հունվարին։

2018 թվականի փետրվարի 8-ին Լատվիայում

2020 թվականին Եվրամիությունում

### Կանադական Մագնիտսկու օրենք
2015 թվականի մարտին Կանադայի խորհրդարանը նման օրենք ընդունելու նախնական միջնորդություն է ներկայացրել։ Կանադայի Սերգեյ Մագնիտսկու օրենքը*,* որը պաշտոնապես կոչվում է «**Արդարադատություն կոռումպացված օտարերկրյա պաշտոնյաների զոհերի համար**» օրենք, ստացել է թագավորական համաձայնություն և օրենքի ուժ է ստացել 2017 թվականի հոկտեմբերի 18-ին։ Օրենքը կարգավորվում է Կոռումպացված օտարերկրյա պաշտոնյաների զոհերի արդարադատության կանոնակարգով։

2018 թվականի նոյեմբերի 29-ին Կանադան փոփոխել է Կանոնակարգը՝ ներառելով Սաուդյան Արաբիայի 17 օտարերկրյա քաղաքացիների, ովքեր մեղադրվել էին միջազգայնորեն ճանաչված մարդու իրավունքների կոպիտ խախտումների, մասնավորապես սաուդցի լրագրող Ջամալ Խաշոգջիի խոշտանգումների և արտադատական սպանության համար պատասխանատու լինելու կամ մեղսակցության մեջ։

### Եվրոպայում
2019 թվականի մարտին Եվրախորհրդարանն ընդունել է 447–70 բանաձևը՝ հօգուտ Եվրամիության *Մագնիտսկու ակտի* ընդունման։ 2020 թվականի սեպտեմբերին Եվրամիության դրության վերաբերյալ իր ելույթում Ուրսուլա ֆոն դեր Լեյենը հայտարարել է, որ Եվրոպական հանձնաժողովի նպատակներից մեկը Եվրոպական Մագնիտսկու ակտի ընդունումն է։ ԵՄ Մարդու իրավունքների գլոբալ պատժամիջոցների ռեժիմը ուժի մեջ է մտել 2020 թվականին։

2020 թվականի հուլիսի 6-ին Միացյալ Թագավորության արտաքին գործերի նախարար Դոմինիկ Ռաաբը հայտարարել է օրենքի համաձայն առաջին պատժամիջոցների մասին, որը նման է  Մագնիտսկու գլոբալ ակտին, որտեղ 47 անձինք ենթարկվել են ճանապարհորդության սահմանափակումների և ակտիվների սառեցման։ Կանոնակարգերը կոչված է կառավարությանը իրավունք տալ պատժամիջոցներ կիրառել նրանց դեմ, ովքեր ներգրավված են մարդու իրավունքների վատթարագույն խախտումների մեջ ամբողջ աշխարհում։

## Տես նաև
* Միջազգային պատժամիջոցները ուկրաինական ճգնաժամի ժամանակ

## Ծանոթագրություններ

## Գրականություն
* 
* 
* 
* 

## Արտաքին հղումներ
* Magnitsky Act (PDF/details) as amended in the GPO Statute Compilations collection m
* Magnitsky Act ինչպես ընդունված է ԱՄՆ-ի Statutes at Large կանոնադրությամբ
*  

Կատեգորիա:2010-ականներ Ռուսաստանում
Կատեգորիա:ԱՄՆ-ի արտաքին քաղաքականություն
Կատեգորիա:Մագնիտսկու գործը
Կատեգորիա:Մարդու իրավունքներ
Կատեգորիա:Մարդու իրավունքները Ռուսաստանում
Կատեգորիա:Միջազգային պատժամիջոցներ
Կատեգորիա:Ռուսաստան-ԱՄՆ հարաբերություններ